Chrám Zosnutia Bohorodičky (gréckokatolícky, Sofia)

Chrám Zosnutia Bohorodičky (), alebo Chrám Zosnutia presvätej Bohorodičky () je kostol Bulharskej gréckokatolíckej cirkvi, ktorý sa nachádza v meste Sofia v oblasti Sofia v juhozápadnom Bulharsku.

Chrám má pridelený štatút kultúrnej pamiatky miestneho významu.

Je katedrálnym chrámom Sofijskej eparchie Bulharskej gréckokatolíckej cirkvi. Chrámový sviatok sa slávi 15. augusta.    

 Lokalita 
Pohľad na chrámovú zvonicu|náhľad|vľavo
Chrám Zosnutia Bohorodičky leží v centrálnej časti Sofie v rajóne Krasno Selo na ulici „Ľulin planina“ č. 7.

 Dejiny 
Uvažovať o výstavbe katedrálneho chrámu pre sofijskú eparchiu Bulharskej gréckokatolíckej cirkvi sa začalo začiatkom 20. storočia. V roku 1920 daroval pápež Benedikt XV. sofijskej eparchii 1 600 000 levov a tak mohol byť zakúpený pozemok na výstavbu chrámu. Základný kameň bol položený a posvätený 17. septembra 1922. Chrám bol postavený v priebehu roku 1924 a blahorečený 1. augusta toho istého roku. 25. apríla 1925 apoštolský vyslanec Vatikánu Angelo Giuseppe Roncalli (neskorší pápež Ján XXIII.) oficiálne menoval duchovné predstaviteľstvo eparchie vrátane hlavného zástupcu, ktorým sa stal Kiril Kurtev (ktorý bol neskôr v Ríme menovaný biskupom) a tým sa sofijský Chrám Zosnutia presvätej Bohorodičky stal katedrálnym chrámom. Verejnosti oznámil novú úlohu chrámu sám arcibiskup Angelo Giuseppe Roncalli pri príležitosti chrámového sviatku 28. augusta 1926.

V rokoch 19701972 bol interiér chrámu vyzdobený freskami.

V roku 1976 bol budove pridelený štatút kultúrnej pamiatky miestneho významu.

V priebehu roku 2000 prebehli reštauračné práce na chrámovom ikonostase, pričom boli reštaurované pôvodné ikony, ako aj pridané nové. Reštauračné práce prebehli pod vedením lektora Umeleckej akadémie Zdravka Kamenarova. V roku 2002 chrám navštívil vtedajší pápež Ján Pavol II. pri príležitosti jeho apoštolskej návštevy Bulharska.

V roku 2010 bol chrám pri príležitosti stopäťdesiateho výročia od založenia Bulharskej gréckokatolíckej cirkvi zreštaurovaný. V marci roku 2016 boli do základov oltára uložené relikvie štrnástich svätcov. Keďže chrám nebol po výstavbe vysvätený, ale len blahorečený, 20. marca 2016 štátny sekretár Vatikánu, kardinál Pietro Parolin, chrám vysvätil. 

 Charakteristika 
Autorom projektu bol rakúsky architekt Karl Heinrich. Ide o prvý chrám v Sofii so železobetónovou konštrukciou.

Chrám je jednoloďový, s polkruhovou apsidou (zvnútra) a osemhrannou zvonicou. Architektúra chrámu nesie znaky východnej pravoslávnej staviteľskej tradície.

V chrámovom dvore sa okrem samotnej budovy chrámu nachádza aj budova eparchiálneho domuadministratívneho sídla Katolíckej apoštolskej eparchie, ako aj sofijského gréckokatolíckeho biskupa.

 Výzdoba interiéru 
Chrám je vyzdobený freskami, pričom bohatá výzdoba sa nachádza predovšetkým na klenbe, kde sú fresky doplnené mozaikami. Autormi freskovej výzdoby sú umelci Nikola Kožucharov, Stojan Sotirov a Stojan Izov.

Drevorezbové elementy v chráme sú dielom Todora Christova.

Dve hlavné oltárne ikony chrámu, zobrazujúce Bohorodičku a Ježiša Krista zhotovil významný rusko-bulharský umelec Nikolaj Jevgenijev Rostovcev.  

 Štatút a dôvod pamiatkovej ochrany 
Kategória: kultúrna pamiatka miestneho významu

Rok vyhlásenia: 1976

Dôvod pamiatkovej ochrany: architektonicko-staviteľská a umelecká hodnota budovy

 Galéria 

 Referencie 

 Iné projekty 

Kategória:Stavby v Sofii
Kategória:Kultúrne pamiatky v Bulharsku
Kategória:Gréckokatolícke chrámy v Bulharsku
Kategória:Katedrály v Bulharsku
Kategória:Architektúra z 1924
Kategória:Kostoly postavené po oslobodení Bulharska
Kategória: Chrámy zasvätené Zosnutiu presvätej Bohorodičky